કપિલ શર્મા શૉ ફેઇમ અલી અસગર, રાહુલ દેવ, મુકુલ દેવ, ફોરમ મહેતા, પૂર્વી રાણા, દિનેશ લાંબા, સાહિલ કોહલી સહિત બોલિવૂડ અને ગુજરાતી કલાકારોના કાફલાએ પાગલ પંતિ ફિલ્મમાં કામ કર્યું છે. આ એક પારિવારિક ફિલ્મ છે. ફિલ્મના ડિરેક્ટર જેકી પટેલ છેલ્લા કેટલાક સમયથી આ ફિલ્મનું પ્લાનિંગ કરતા હતા. પાગલ પંતિ ફિલ્મના ચીફ આસિ. ડિરેક્ટર આશિફ આરબ રાજકોટના છે. તેમણે ‘અભિયાન’ને કહ્યું હતું કે, ‘કોઈ ગુજરાતી ફિલ્મનું ૯૦ ટકા કરતાં વધુ શૂટિંગ ફિજી આઇલેન્ડ પર કરવામાં આવ્યું હોય તેવી આ પહેલી ફિલ્મ છે. એક મહિના સુધી કલાકારો ફિજીમાં રોકાયા હતા. ગુજરાતની ઓળખ માટે થોડા શોટ અમદાવાદમાં લેવામાં આવ્યા છે. આ ફિલ્મ જોયા બાદ ફિજી જેવા દેશમાં ગુજરાતી ફિલ્મ શૂટ કરવા અનેક ગુજરાતી ફિલ્મ મૅકર્સને બળ મળશે તેવું તેમનું માનવું છે.